A BIZOTTSÁG 2008/74/EK IRÁNYELVE
(2008. július 18.)
a 2005/55/EK európai parlamenti és tanácsi irányelvnek és a 2005/78/EK irányelvnek a könnyű személygépjárművek és haszongépjárművek (Euro 5 és Euro 6) kibocsátás tekintetében történő típusjóváhagyása és a járműjavítási és -karbantartási információk elérhetősége tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a járművek hajtására használt kompressziós gyújtású motorok gáz-halmazállapotú szennyezőanyag- és légszennyezőrészecske-kibocsátása, valamint a járművek hajtására használt, földgáz- vagy PB-gázüzemű külső gyújtású motorok gáz-halmazállapotú szennyezőanyag-kibocsátása elleni intézkedésekre vonatkozó tagállami jogszabályok közelítéséről szóló, 2005. szeptember 28-i 2005/55/EK európai parlamenti és tanácsi irányelvre (1) és különösen annak 7. cikkére,
mivel:
(1)
A 2005/55/EK irányelv tárgyi hatályának a könnyű személygépjárművek és haszongépjárművek (Euro 5 és Euro 6) kibocsátás tekintetében történő típusjóváhagyásáról és a járműjavítási és -karbantartási információk elérhetőségéről szóló, 2007. június 20-i 715/2007/EK európai parlamenti és tanácsi rendelettel (2) történt megváltoztatása következtében szükségessé vált az említett irányelv további módosítása a vonatkozó műszaki előírások átvitelével. Következésképpen az említett irányelv végrehajtási jogszabályát, a 2005/78/EK bizottsági irányelvet (3) is módosítani kell.
(2)
A tárgyi hatály változásának következtében új előírásokat kell bevezetni a 2005/55/EK irányelvvel a nehéz gépjárművek kibocsátására létrehozott jogi szabályozásba. Ezek közé az előírások közé tartoznak olyan vizsgálati eljárások, melyek lehetővé teszik a nagy teljesítményű motorok és a benzinmotorral felszerelt nehéz járművek típusjóváhagyását.
(3)
Ezenkívül a dízelmotoroknál a füst opacitásának mérésére vonatkozó már meglévő előírásokat is be kell építeni a 2005/78/EK irányelvbe. Ez a járművekben használt dízelmotorok szennyezőanyag-kibocsátása elleni intézkedésekre vonatkozó tagállami jogszabályok közelítéséről szóló, 1972. augusztus 2-i 72/306/EGK tanácsi irányelvnek (4) a 715/2007/EK rendelettel történő hatályon kívül helyezése miatt szükséges.
(4)
Az ebben az irányelvben előírt intézkedések összhangban vannak a „Műszaki Bizottság - Gépjárművek” bizottság véleményével,
ELFOGADTA EZT AZ IRÁNYELVET:
1. cikk
A 2005/55/EK irányelv a következőképpen módosul:
1.
Az 1. cikk helyébe a következő szöveg lép:
„1. cikk
Ezen irányelv alkalmazásában:
a)
»jármű«: a 70/156/EGK irányelv 2. cikkében meghatározott, 2 610 kg-nál nagyobb referenciatömegű gépjármű;
b)
»motor«: a jármű hajtására szolgáló olyan erőforrás, amelyre mint a 70/156/EGK irányelv 2. cikkében meghatározott önálló műszaki egységre típusjóváhagyás adható;
c)
»kiemelten környezetbarát jármű (EEV)«: olyan jármű, amelynek hajtómotorja megfelel az I. melléklet 6.2.1. pontjában szereplő táblázatok C. sorában megadott megengedett károsanyag-kibocsátási határértékeknek.”
2.
A 2005/55/EK irányelv I., II., III. és VI. melléklete ezen irányelv I. mellékletének megfelelően módosul.
2. cikk
A 2005/78/EK irányelv a következőképpen módosul:
1.
A 2. cikk helyébe a következő szöveg lép:
„2. cikk
A 2005/55/EK irányelv 3. és 4. cikkének végrehajtására szolgáló intézkedéseket ezen irányelv II-VII. melléklete tartalmazza.
A VI. melléklet kompressziós gyújtású motorral felszerelt járművek, illetve ilyen motorok típusjóváhagyására vonatkozik.
A VII. melléklet szikragyújtású motorral felszerelt járművek, illetve ilyen motorok típusjóváhagyására vonatkozik.”
2.
Az V. melléklet 1. pontjában a 2. szakasz helyébe a következő szöveg lép:
„2. szakasz:
az irányelv száma - 2005/55/EK”
3.
Az irányelv kiegészül az ezen irányelv II. mellékletében szereplő VI. és VII. melléklettel.
3. cikk
(1) A tagállamok legkésőbb 2009. január 2-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét, valamint az e rendelkezések és az irányelv közötti megfelelést bemutató táblázatot haladéktalanul megküldik a Bizottságnak.
Ezeket a rendelkezéseket 2009. január 3-tól alkalmazzák.
A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.
(2) A tagállamok megküldik a Bizottságnak nemzeti joguk azon főbb rendelkezéseinek szövegét, amelyeket az irányelv tárgykörében fogadnak el.
4. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2008. július 18-án.